bg ru ru hbs_cyr mhr krc ky ru ky ky ky ky ky ky ky ky ky ky ky ky tt ky ky ky ky ky ky ky ky ky ky ky ky ky ky ky ky ru en ky be ru ru ru ru ru ru ru ru bg ru ru ru ru ru ru ru
Кыргызда "кечээ эле дос элек, бүгүн кайдан кас болдук" деген жакшы сөз бар. Бул кеп учурда парламенттеги "атамекенчи" депутаттарга куп жарашып тургандай. Ток этерин айтсак, мурдагүнү Өмүрбек Текебаев башында турган "атамекенчилер" жыйын өткөрүп, көпчүлүк добуш менен партия курамынан Өмүрбек Абдрахманов менен
"Текебаевди эки жолу сындагам, ошону көтөрө албай жатат"
- Равшан мырза, кечээ "Ата Мекен" фракциясы жыйын өткөрүп, Өмүрбек Абдрахманов экөөңүздөрдү партия курамынан чыгарганы маалым болду. Буга эмне себеп? Текебаев экөөңөрдүн ортоңорду кайсы кара мышык аралады?
- Эми саясатта бул нормалдуу эле көрүнүш. Кыргызда "эки кочкордун башы бир казанда кайнабайт" деп коюшат. Ачык айтыш керек, партия ичинде "бир гана лидер болушу керек, калгандары ага баш ийиши керек" деген көз караш калыптанып калган. А мен болсо партия ичинде атаандаштык болушу керек деген пикирди карманам. Мына орустардын "Единая Россия" партиясы эки жума мурда партия ичинде консервативдик, патриоттук, либералдык үч фракция түзүү жөнүндө чечим кабыл алды. Б.а. партия ичинде карама-каршы турган адамдар көп болсо, анын күчү ошончолук артат деп жатышат. Тилекке каршы, менин кесиптештерим буга анча маани беришпейт. Алар Текебаев өмүр бою Брежневдей секретарь болсо деген ниетте. Партия ичинде бир гана адамдын сөзү күчтүү болушу керек деген, авторитаризмге жол чабат да. Биз буга макул болгон жокпуз. Ортобузда келишпестик жаралып, акыры бизди партиядан чыгарышты.
- Ошентсе да бир партия болгон соң, мүчөлөрү бир багытта иш алып барыш керек го. Ар кайсы жакты карап олтурса кандай болот?
- "Ата Мекен" кечээ Абдрахманов экөөбүзгө "партиянын генералдык багытына макул эмес, партия жетекчилигин сындайт, начар иштейт" деген 3 күнөө такты. Эсиңерде болсо, өткөндө Текебаев жана анын командасы "биз Бишкек шаарынын мэрин партиялар аркылуу шайлайбыз" дешти. Мен ага каршы чыгып, мэрди эл шайласын деп айткам. Мунун эмнеси жаман? Партия кызыкчылыгы элдикинен жогору эмес да. Нагыз демократия бар мамлекетте жетекчи туура эмес кадамга барса, калган мүчөлөр этектен тартып турат. Бул кадыресе нерсе. Эгер партиянын кылган иши коомдун, менин купулума толбосо эмнеге унчукпай олтурушум керек? Текебаевди ашып кетсе эки жолу сындапмын. Ошону көтөрө албай жатат.
- Сизди начар иштейт деп жатышат, партияга да акча карыз турбайсызбы?
- Мен "начар иштейт" дегенге макул эмесмин. Мындай бааны кайсы критерий, механизмдердин негизинде беришти? Бул ачык айтылган жок. Ким кандай иштеп жатканына эл күбө. Эл ушундай баа берсе жөндүү болмок. Экинчи суроо боюнча, партия мүчөлөрүнөн салык чогулткудай Текебаев бандиттердин башчысы эмес да. Эгер ал киши финансы жөнүндө маселе көтөргүсү келсе, мен анда ага суроо берет элем. Мына өзү айтып жүрөт, "Ата Мекен" парламенттик шайлоого 5,5 млн. доллар жумшады деп. Эгер ошончо таза, адилеттүү болсо анда ошол каражат кайсы булактардан келгенин айтып берсин.
- Жергиликтүү шайлоодо добуш алып берүүгө чуркабай койгон турбайсызбы?
- Менин ага тиешем жок болсо кантип чуркайм? Партия мамлекет сыяктуу эле да. Жаманына да, жакшысына да жетекчи өзү жооп берет. "Ата Мекен" парламенттик шайлоодо 5-орунду алса, жергиликтүү шайлоодо жетиштүү добуш албай калса ага да мен күнөөлүү бекем. Жетекчилик өзү жооп берсин да. Муну мен маалымат каражаттарына айтканым ырас. Кемчиликти көзгө сайып көргөзгөндүн эмнеси жаман? Адам сын угуп түзөлөт. Тилекке каршы, бизде андай болгон жок. Партия жетекчилиги идея менен күрөшө албасын билип, биз менен күрөшүүгө өттү. Анткени бизди партиядан чыгаруу жеңил болчу. Партиянын саясий кеңешинин 140 мүчөсү бар. Текебаев ар бирин өзү карап, тизме түзгөн. Алар Текебаевди колдобогондо мени колдомок беле?
- Мындан аркы кадамыңар кандай болот? Текебаев менен тирешүү саясий карьераңызга көлөкө түшүрбөйбү? Кантсе да ал киши саясат айдыңына сизден мурда келген да?
- Башмыйзамдын 73-беренесине ылайык, депутаттар партия багытына байланбай иштегенге укуктуу. Депутаттардын мандатын тартып алууга мыйзам жол бербейт. Азыр ЖКда биз менен тил табышып, иштеп жүргөн 10-15 депутат бар. Алар менен биргеликте иштей беребиз. Мен албетте, Текебаевдин эмгегин тааныйм. Муну дайыма айтып жүрөм. Анын оппозициялык көз карашы, саясаттагы орду өтө маанилүү. Бирок анын азыркы жасаган иши демократияны өлтүрүүгө жасаган кадам болуп саналат.
Равшан Жээнбековду чыгарышты. Жээкке сүрүлгөн эки депутат эми ишмердигин фракциядан тыш улантат. Биз мындай олуттуу араздашууга эмне себеп болгонун билүү үчүн эки тарапка тең кайрылдык. Чындык кай тарапта? Азырынча буга бүтүм чыгарбай туралы. Баарына мезгил өзү тараза эмеспи.
"Ата Мекен" фракциясынын депутаты:
"Кой терисин жамынган карышкырга" окшоп арабызга кирип, буржуазиялык көз карашты таңуулашат"
- Райкан мырза, "Ата Мекендин" катарынан Равшан Жээнбеков менен Өмүрбек Абдрахмановдун чыгышы эмнени каңкуулайт? Бул партия ичиндеги диктатурадан кабар бербейби?
- "Ата Мекен" - социалисттик партия. Бул эки депутат болсо "либералбыз" деп, ушу кезге чейин ар кайсыны сүйлөп келди. Эгер чындап либерал болсо башында биздин катарга эмнеге кошулду? "Кой терисин жамынган карышкырга" окшоп арабызга кирип алат да, бизге буржуазиялык көз карашты таңуулашат. Анткенге моралдык дагы, уставдык дагы укуктары жок эле. Партияны, анын көз карашын жек көргөн адамдар кантип ал үчүн иштейт. Ушул негизди эске алып, экөөн тең катарыбыздан чыгарууга аргасыз болдук. Эми ээн-эркин либерал боло беришсин, каршылык жок.
- Эки депутат тең "Ата Мекенден" чыгуусуна Текебаевди күнөөлөп жатышат, мындай учурда партия калыстык позициясын карманса болот беле?
- Бул экөө лидерге болгон көз карашын партияга жаба салып, жамандап келди. Андай болсо башында эле чыгып кетсе болмок. Башка партия түзүп, бирөө лидер болуп алса ким кой дептир. Антпей өз ыктыяры менен мүчө болгон соң, партияга терс урбаш керек эле да. Эмне үчүн чечим кабыл алганга чейин сын айтпайт да, бүткөндөн кийин каршы чыгат?
- Равшан мырза болсо "Бишкек мэрин партиялар эмес, эл шайласын" деген сөзүнөн кийин өзүнө каршы чабуул башталганын айтууда, чынында эле эмне үчүн мэрди партия шайлашы керек?
- Биз мэрди эл же партия шайласын деп азырынча айта элекпиз. Жээнбеков былтыр Келдибеков, Түлеев сыяктуу санаалаштары менен "шаар мэрин жергиликтүү депутаттар шайласын" деген мыйзам долбоорун сунуш кылган. Муну оңой эле тапса болот. Быйыл болсо тескери сүйлөп жатат. Кечээ авторитардык режимди жактап, бүгүн демократ боло калганына биз да таңбыз.
- Жээнбеков менен Абдрахмановго начар иштейт деп кайсы критерийдин негизинде сын коюп жатасыңар?
- Равшан негизи Ноокат районун көзөмөлдөш керек эле. Ал жакка бир да жолу басып барган жок. Шайлоо алдында барып, эл менен жолугуп койсо болмок да. Үгүт ишин жүргүзүп, багыт берсе болот беле? Партия үчүн бул деле моралдык колдоо эмеспи. Анткен жок, эл шайлоого жандуу катышпай калды. Бул биз үчүн бул чоң сокку болду. Экөө тең эле партия иштерине келгенде өздөрүн оолак кармап жүрүштү. Булардан башка депутаттар партия талабын аткарып эле жатат.
- Равшан Жээнбеков партияга карыз деп жатасыңар, качан карыз болгон, канча суммада?
- Биз баягы парламенттик шайлоо алдында тизмеге кирген балдар финансылык кассаны өзүбүз толуктаганбыз. Равшан болсо кийин берем деп, ошо бойдон берген эмес. Кийин шайлоого каражат керек болгондо сурасак, "бербейм" деп четке чыга берген. Эми канча суммада экенин айтпай эле коеюн, өзү билет.
- Эки депутатка каршы добуш берүү үчүн партия мүчөлөрүн кысымга алдыңар беле?
- Ким айтып жатат аны? Башкасын кой, ошол эле Таластагы мүчөлөр "Равшанды эмне коштуңар, чыгаргыла" дешкен болчу. Андан кийин "ушул экөө бизди уят кылып бүтмөй болду" деп канча арызданышты. Эми Равшан "Ата Мекен" менин кадырым менен эң көп добушту Таластан алган" деп мактанып жүрөт.
- Кечиресиз, партия ичинде бир кишиге сыйынуу күчөдү дешет, бул Текебаевдин авторитардык ыкмага ык койгонунан белги бербейби?
- Бул болбогон сөз. 20 жылдан ­ашуун демократияны жактаган киши бир күндө кантип диктатор болсун?
about | A Free CSS Template by RamblingSoul